ไทยพาณิชย์จับเวลธ์ตั้งเป้าแตะ3ล้านล.
ไทยพาณิชย์ออกสารพัดผลิตภัณฑ์ ขยายฐานลูกค้าเวลธ์ ตั้งเป้า 3-5 ปี สินทรัพย์แตะ 3 ล้านล้าน
21 ส.ค. 2561

ไทยพาณิชย์ออกสารพัดผลิตภัณฑ์ ขยายฐานลูกค้าเวลธ์ ตั้งเป้า 3-5 ปี สินทรัพย์แตะ 3 ล้านล้าน
น.ส.ศลิษา หาญพานิช ผู้ช่วยผู้จัดการใหญ่ ผู้บริหารสายเฟิร์ส และ ผู้บริหารสายเซ็กเมนต์ แมเนจเมนต์ ธนาคารไทยพาณิชย์ เปิดเผยว่า ในช่วงที่เหลือของปีนี้ธนาคารเตรียมออกกองทรัสต์เพื่อการลงทุนในอสังหาริมทรัพย์ หรือรีท ที่ลงทุนในอสังหาริมทรัพย์ในไทยเพิ่ม เปิดให้ลูกค้าสามารถลงทุนในกองทุนรวมของบริษัทหลักทรัพย์จัดการกองทุน (บลจ.) อื่นๆ ได้ด้วย โดยธนาคารจะ คัดเลือกกองทุนมาให้ลูกค้าเพิ่มเติม นอกเหนือจากกองทุนในกลุ่มธนาคาร และในปี 2562 จะเปิดศูนย์อินเวสต์เมนต์เซ็นเตอร์เป็น 60 แห่ง จากปัจจุบันมีอยู่ 10 แห่ง เพื่อให้ลูกค้ามาใช้บริการมากขึ้น
น.ส.ศลิษา กล่าวว่า ธนาคารตั้ง เป้าหมายภายใน 3-5 ปี มูลค่าสินทรัพย์ลงทุนของลูกค้ากลุ่มผู้มีสินทรัพย์สูง หรือเวลธ์ จะเพิ่ม 2 เท่า หรือ 3 ล้านล้านบาท จากปัจจุบันอยู่ที่ 1.5 ล้านล้านบาท และมีฐานลูกค้าเวลธ์ที่มีเงินลงทุน 2.6 แสนราย โดยทั้งประเทศมีลูกค้าเวลธ์ที่มีเงินลงทุนตั้งแต่ 2 ล้านบาทขึ้นไปประมาณ 7 แสนราย มีมูลค่าสินทรัพย์ลงทุนรวมประมาณ 15 ล้านล้านบาท ขณะนี้ธนาคารมีส่วนแบ่งตลาดเป็นอันดับ 3 ในธุรกิจบริหารความมั่งคั่ง